ÜMUMDÜNYA ƏDALƏT EVİ

Oktyabr 2019

Yeni Şəfəqin Müjdəçisini tərənnüm edənlərə

Sevgili dostlar,

Bizimlə bir yerdə düşünün. Dünyada İlahi Tərbiyəçi, təlimləri sonrakı əsrlər ərzində insan düşüncəsini və hərəkətini formalaşdıracaq bir Sima zühur edəndə – belə bir kəskin dəyişiklik və təbəddülatlar anında, biz nələri gözləyə bilərik?

Dünyanın böyük dinlərinin müqəddəs Yazılarında qeyd edildiyi kimi, hər bir belə Tərbiyəçinin meydana çıxması sivilizasiyanın inkişafına təkan verən ən mühüm hadisədir. Tarix boyu onların hər birinin verdiyi ruhani stimul insan əməkdaşlığının çevrəsini ailədən qəbiləyə, sonra şəhər-dövlətə və millətə qədər genişləndirmişdir. Və bu böyük Müəllimlərin hər biri vəd vermişlər ki, zamanı gələndə, başqa bir ilahi Sima zühur edəcək ki, Onun zühurunu gözləmək lazımdır və Onun təsiri ilə dünya islah olunacaq. Elə isə, bu təəccüblü deyil ki, iki əsr öncə doğulmasını bizim indi tərənnüm etdiyimiz Həzrət Babın gəlişi Onun doğulduğu ölkədə misli görünməmiş oyanışa səbəb olmuşdur. Onun zühur anı, bütün bu cür Simaların gəlişində olduğu kimi, qüdrətli ruhani güclərin azad olmasını sürətləndirmişdir – fəqət bunu müşayiət edən diqqətçəkici bir mənzərə yox idi. Bunun yerinə, İranda sadə bir evdə, dini araşdıran bir şəxslə gənc Ev Sahibi arasında gecə yarısı bir söhbət olmuşdu və bu söhbətdə Ev Sahibi Özünün Vəd Olunmuş Kəs, qonağın axtardığı ilahi Tərbiyəçi olduğunu açıqlamışdı. “Diqqətlə bax,” O buyurmuşdu, “nəzərdə tutulan Şəxs... məndən başqa kim ola bilər?” Məhz bu Gənc, Həzrət Bab idi ki – min illik fasilədən sonra – gəlişi ilə ilahi hidayət işığını insan aləminin üzərinə yenidən saçdığı Şəxs kimi biz Onu vəsf edirik.

O zamandan bəri baş verənlər elə bu ilk andan açılmağa başladı. Həzrət Babın yazıları dərin həqiqətləri açaraq, Onun zamanında hakim olan mövhumatı rədd edərək, insanları bu zamanların əhəmiyyətini etiraf etməyə sövq edərək, onların rəhbərlərinin riyakarlığını qınayaraq dünyanı yüksək davranış meyarına səsləyərək Onun qələmindən bolluqla süzülməyə başladı. “Ey yer üzü insanları,” – əsas əsərlərindən birində O bəyan edir, – “Allahın parlaq İşığı sizin aranızda doğmuşdur… ki, Allahın izni ilə, siz sülh yoluna hidayət olunasınız, zülmətdən işığa və bu uzağa gedən Həqiqət Yoluna çıxasınız”. Onun nüfuzu İranın hüdudlarını aşaraq qeyri-adi sürətlə yayıldı. Müşahidəçilər həm Onun ardıcıllarının sayının sürətlə artmasından, həm də onların misilsiz cəsarət və sədaqət əməllərindən heyrətə gəlmişdilər. Həzrət Babın həyat hekayələri – bu həyatın sürətli yüksəlişi və enişi və onun faciəvi dramla sona yetməsi – maraq göstərən insanları İrana səyahət etməyə və daha da araşdırmağa sövq etmiş, Onun Şəxsiyyətini tərənnüm edən bədii ifadə formaları yaratmağa ilhamlandırmışdır.

Həzrət Babın nurunun parlaqlığı Onun zahir olduğu sosial mühitin qaranlığı fonunda daha da gözqamaşdırıcı olur. On doqquzuncu əsr İranı dünyanın həsəd apardığı mədəniyyətə malik olduğu dövrün şöhrətindən çox uzaq idi. İndi cəhalət hökm sürürdü; mənasız ehkamlar sorğulanmırdı; qeyri-bərabərlik ağır korlanma ilə daha da dərinləşirdi. İranın keçmiş firavanlığının təməli olmuş din canlandırıcı ruhundan məhrum bir bədənə çevrilmişdi. Hər gələn il kölə vəziyyətinə salınmış kütlələrə ancaq məyusluq və ümidsizlik gətirirdi. Zülm son həddə çatmışdı. Bu zaman yaz tufanı kimi, Həzrət Bab azmış zəmanəni təmizləmək və paklaşdırmaq, vaxtı ötmüş və köhnəlmiş adətləri qoparıb atmaq, xülyadan gözləri kor olmuş kəslərin gözündən tozu təmizləmək üçün gəldi. Lakin Həzrət Babın Öz məqsədi vardı. O, insanları Həzrət Bəhaullahın – insanlığa yeni işıq gətirmək təyinatı olan İki Günəşdən ikincisinin qarşıdakı zühuru üçün hazırlamaq istəyirdi. Bu Onun ən vazkeçilməz mövzusu idi. “Bəha günəşi əbədiyyət üfüqündən parlaq işıq saçanda,” – O, ardıcıllarına buyururdu, – “siz gərək Onun taxtı önündə hazır dayanısınız”.

Beləliklə, Həzrət Bab və ondan da parlaq bir şəfəqlə Həzrət Bəhaullah zülmətə bürünmüş cəmiyyəti və zəmanəni nurlandırdı. Onlar sosial təkamüldə yeni bir mərhələni başlatdılar: bütün insan ailəsinin birləşməsi mərhələsi. Onların dünyaya azad etdikləri ruhani enerji bütün fəaliyyət sahələrinə yeni bir həyat verdi ki, bunun da nəticələri baş vermiş transformasiyada özünü göstərir. Maddi sivilizasiya ölçüyəgəlməz dərəcədə inkişaf etdi; elm və texnologiyada heyrətamiz sıçrayışlara nail olundu; insanlığın toplanmış biliyinin qapıları taybatay açıldı. Həzrət Bəhaullahın cəmiyyətin yüksəlişi və tərəqqisi üçün, ağalıq və təcrid sistemlərinə son vermək üçün gətirdiyi prinsiplər hər yerdə qəbul edildi. Onun bu təlimlərinə baxın ki, insanlıq bir xalqdır, yaxud qadın kişiyə bərabərdir, yaxud təhsil universal olmalıdır, yaxud həqiqətin rasional araşdırılması mənasız nəzəriyyə və təəssübkeşliklərə üstün gəlməlidir. Bütün ölkələr boyu dünya xalqlarının böyük bir kəsimi indi bu təməl dəyərlərlə razılaşır.

Bununla belə, bu dəyərlərə qarşı əvvəllər ciddi düşüncə hüdüdlarında məhdudiyyətdə qalan arqumentlər də cəmiyyətdə yenidən canlanır – bu bir şeyi yada salır ki, ideallar onları möhkəm bərqərar etmək üçün ruhani öhdəlik gücü tələb edir. Çünki nəyisə prinsip etibarilə etiraf etmək bir şeydir; onu bütün qəlbinlə qəbul etmək başqa bir şeydir, ondan da çətini isə onun kollektiv ifadəsinə aparan yollarla cəmiyyəti yenidən qurmaqdır. Bu isə planet boyunca meydana çıxmaqda olan və Həzrət Bəhaullahın təlimləri əsasında modelləşən icmaların məqsədidir. Bu icmalar o təlimlərin işığını ətraflarında olan cəmiyyətləri sarsıdan xroniki problemlər üzərində cəmləşdirməyə çalışırlar; onlar ruhani nəsihətlər üzərində fokuslanan praktiki proqramlar tərtib edirlər. Bunlar bütün vəziyyətlərdə həm qızların, həm də oğlanların təhsilini müdafiə edən; xidmət ruhunda görülmüş işi ehtiva edən daha geniş ibadət konsepsiyasına sahiblənən; daim çağlayan motivasiya mənbəyi kimi xudbin maraq deyil, ruhani canatmalar axtaran; fərdi və ictimai transformasiyanı genişləndirməkdə qətiyyət təlqin edən bir icmalardır. Onlar eyni zamanda həm ruhani, həm sosial, həm də maddi tərəqqiyə nail olmaq istəyirlər. Hər şeydən öncə isə, onlar insanlığın birliyinə özlərinin bağlılıqları ilə kimlik əldə edən icmalardır. Onlar dünyanın bütün tayfalarının təmsil olunduğu zəngin müxtəlifliyə dəyər verir, bu zaman buna tərəfdar olurlar ki, insan nəslinin bir üzvü olmaq kimliyi digər kimlik və bağlılıqlardan üstündür. Onlar insanlığın rifahı naminə müştərək qayğıdan çıxan qlobal şüura olan ehtiyacı təsdiq edir, yer üzünün bütün insanlarını ruhani qardaş və bacı hesab edirlər. Sadəcə bu icmalara mənsub olmaqla kifayətlənməyərək Həzrət Bəhaullahın ardıcılları, oxşar düşüncəli insanların Onun təlimlərini həyata keçirməyi öyrənməkdə onlara qoşulmaları üçün davamlı səy qoyurlar.

Bu bizi söhbətimizin əsas məqamına gətirir. Qarşıdakı məsələ meydanoxuyucudur və səmimiyyət tələb edir. Dünyada çoxlu nəcib və heyranedici hərəkatlar var və onların hər biri öz dəyəri ilə konkret bir perspektivdən çıxış edir. Məgər Həzrət Bəhaullahın Dini sadəcə onlardan biridirmi? Yoxsa o, bütün insanlığın ən yüksək ideallarını təcəssüm etdirən universal bir Hərəkatdır? Axı hər şeydən əvvəl, davamlı ədalət və sülh üçün – özü də bir yer və bir xalq üçün deyil, bütün yerlər və insanlar üçün – sonsuz mənbə olmalı olan bir Hərəkat tükənməz olmalı, bütün məhdudiyyətləri aşmağa imkan verən səmavi canlılığa malik olmalı və insanlığın həyatının hər bir boyutunu əhatə etməlidir. Son olaraq, o, insan ürəyini dəyişdirmək gücünə malik olmalıdır. Elə isə, gəlin, Həzrət Babın qonağı kimi, diqqətlə baxaq. Həzrət Bəhaullahın Dini məhz bu keyfiyyətlərə malik deyilmi?

Əgər Həzrət Bəhaullahın gətirdiyi təlimlər bəşəriyyəti birliyin ən yüksək səviyyəsinə qalxmağa qabil edəcək bir şeydirsə, onda insan düzgün cavabı qəlbində axtarmalıdır. Həzrət Babı tanıyan çoxsaylı insanlar qəhrəmanlığa çağrılırdılar, onların heyrətamiz cavabları tarixdə yazılmışdır. Qoy dünyanın halından və onun sakinlərinin həyatlarını bürüyən bitib-tükənməz bədbəxtliklərdən agah olan hər kəs Həzrət Bəhaullahın indiki zaman üçün qəhrəmanlıq çağırışı hesab edilən fədakar və möhkəm xidmət çağırışına qulaq versinlər. İnsanlığın rifahını özlərinin əsas, başlıca qayğısı edən saysız-hesabsız ruhların səylərindən başqa dünyanı daha nə xilas edəcək?

[İmzalanmışdır: Ümumdünya Ədalət Evi]